เชียร์หุ้นปตท.ยูบีเอสให้363ของถูกกำไรโต
ปตท.เดินหน้าแผนควบรวมธุรกิจในเครือ 4 บริษัท คาดได้ข้อสรุปปลายปีนี้ถึงต้นปีหน้า บล.ยูบีเอส เชียร์ซื้อเป้าหมาย 363 บาท
20 ส.ค. 2554

ปตท.เดินหน้าแผนควบรวมธุรกิจในเครือ 4 บริษัท คาดได้ข้อสรุปปลายปีนี้ถึงต้นปีหน้า บล.ยูบีเอส เชียร์ซื้อเป้าหมาย 363 บาท 
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า บริษัทยังเดินหน้าศึกษาแผนการควบรวมกิจการในเครือที่มีธุรกิจใกล้เคียงกัน 4 บริษัท โดยคาดว่าจะได้ข้อสรุปในช่วงปลายปี 2553 ถึงต้นปี 2554
“ตอนนี้ยังไม่สามารถระบุได้ว่าจะควบรวมกิจการบริษัทใดกับบริษัทใดบ้าง เนื่องจากช่วงเวลาและสถานการณ์ที่เปลี่ยนแปลงไป ก็อาจจะทำให้ข้อสรุปต่างๆ เปลี่ยนไปได้ด้วย” นายประเสริฐ กล่าว
สำหรับโรงกลั่นสตาร์ ปิโตรเลียม รีไฟน์นิ่ง (SPRC) ที่ ปตท.ถือหุ้นอยู่นั้น ยังคงยืนยันแนวทางเดิมที่ต้องการให้เสนอขายหุ้นต่อประชาชนทั่วไปโดยเร็วที่สุด คาดว่าจะมีความชัดเจนภายในไตรมาสแรกปีหน้า ด้านบริษัทหลักทรัพย์ ยูบีเอส คงคำแนะนำ “ซื้อ” หุ้น PTT และให้ราคาเป้าหมายถึง 363 บาท หลังประเมินว่าราคาหุ้นที่ซื้อขายขณะนี้คิดเฉพาะธุรกิจหลักของ ปตท.เพียงสัดส่วนราคาต่อกำไร (พี/อี) 6 เท่าเท่านั้น ขณะเดียวกันแนวโน้มกำไรจะเติบโตสูงจากความต้องการใช้น้ำมันและก๊าซตามภาวะเศรษฐกิจ 
วันที่ 7 ต.ค.ที่ผ่านมา ราคาหุ้น PTT ผันผวนสูง ระหว่างวันขึ้นไปถึง 307 บาท ก่อนเจอแรงทิ้งปลายตลาดมาปิดที่ 300 บาท ลดลง 2 บาท ด้วยมูลค่าซื้อขายสูงสุดของวัน 4,143 ล้านบาท